Microsoft bygger 3D-tvilling af Notre-Dame

Når verdens mest ikoniske katedraler brænder, er det ikke bare mursten og tårne, der går tabt – det er data. Men det vil Microsoft ændre på. Techgiganten er i gang med at bygge en digital 3D-tvilling af Notre-Dame ved hjælp af kunstig intelligens og avanceret billedteknologi. Målet? At beskytte Europas kulturarv gennem præcise, interaktive og datadrevne kopier.

Genopbygningen af Notre-Dame efter branden i 2019 tog fem år. En vigtig del af årsagen: manglen på detaljeret digital dokumentation. Det skal den nye 3D-model ændre på. Microsofts vision er enkel: Havner en historisk bygning i ruiner igen, skal man kunne printe den ud af skyen.

Ved hjælp af AI-modeller, som trænes på hundredtusindvis af billeder og optagelser af katedralen, skabes en digital kopi, der er så præcis, at konservatorer vil kunne måle, analysere og simulere restaureringer direkte i modellen. Der bliver altså ikke tale om en simpel 3D-visualisering, men en datadrevet konstruktion, hvor hvert element er struktureret, lagret og søgbart.

Maskinlæring møder middelalder

Projektet drives i samarbejde med det franske firma Iconem, som har specialiseret sig i digital bevaring af kulturarv. Iconem anvender fotogrammetri, droneoptagelser og LIDAR-scanninger, som sammen med Microsofts cloud-platform og AI-infrastruktur skal skabe en fuldt interaktiv tvilling af Notre-Dame.

Den digitale model skal ikke blot vises frem på et museum. Den bliver en permanent datastruktur, som både forskere og offentligheden kan tilgå – og måske vigtigst: bruge som udgangspunkt for fremtidig genopbygning, hvis uheldet gentager sig.

Data som ny fundamentsten

Teknologien bag projektet bygger videre på tidligere samarbejder mellem Microsoft og Iconem, hvor steder som Olympia i Grækenland og Peterskirken i Vatikanet allerede er blevet digitaliseret. Ved genskabelsen af Peterskirken blev der eksempelvis brugt over 400.000 billeder og tunge AI-algoritmer til at identificere og rekonstruere strukturelle detaljer.

Det samme teknologiske setup rulles nu ud på Notre-Dame, hvor målet er at færdiggøre modellen inden for ét år. Resultatet bliver en digital infrastruktur, der kan overleve både brand og tidens tand.

Læs mere om initiativet på Microsofts hjemmeside.

Microsoft bygger 3D-tvilling af Notre-Dame